Hei, denne artikkelen er over ett år gammel og kan inneholde utdatert informasjon

(Dagbladet): Kevin Hunter Nielsen, organisatorisk nestleder i Kragerø Frp, stiller likevel ikke som sjettemann på Frp's kommunevalgsliste foran høstens valg.

Det er Telemarksavisa som melder dette. Samme avis meldte fredag at Nielsen hadde lagt ut et bilde av seg selv på sin Facebook-side, der han hadde etterlignet Adolf Hitlers karakteristiske bart og sideskill. Høyrehånda var løftet til en nazihilsen.

Kommunikasjonsrådgiver Erik Tørrisen i Frp's stortingsgruppe opplyser til Dagbladet at saken er håndtert lokalt, og at partiet sentralt ikke har involvert seg.

- Han har trukket seg som kandidat fra valglisten, men er fremdeles medlem av partiet, sier lokallagsleder i Kragerø, Thorleif Fluer Vikre, til Telemarksavisa.

Nielsen selv sier at Facebook-bildet var ment som en spøk.

- Jeg har tatt det bort, det var kanskje ikke så lurt å gjøre dette.

Til avisa sa varaordfører og toppkandidat Henriette Fluer Vikre følgende til Telemarksavisa i går, på spørsmål om hun syns publiseringen av bildet var passende for en Frp-kandidat:

- Det kommer an på hva slags motivasjon han hadde for å legge det ut. Jeg må selvfølgelig snakke med ham om dette. Som kandidat til folkevalgte verv har man et særlig ansvar for å tenke godt gjennom hva man gjør, sier Fluer Vikre.

Den lokale Frp-kandidatens Hitler-selfie er likevel bare denne ukas nest mest oppsiktsvekkende Adolf Hitler-imitasjon.

Grunnleggeren av den islamkritiske Pegida-bevegelsen, som siden oktober har marsjert i tyske byer og siden spredt seg til blant annet Norge, trakk seg som leder for Pegida-marjen etter at et lignende bilde av ham ble spredt på nettet.

Telemarksavisa rapporterer også at Nielsen har uttrykt sin støtte til den tyske delen av Pegida-bevegelsen på Facebook.

